**שנה של תרבות, בלי ועדת תרבות.**

עוד כמה ימים והשנה הנוכחית מסתיימת. נכון, לא הצלחנו להתפנות ולבנות ועדת תרבות אבל כן קרו דברים, כן היו חגים וכן היו אירועי תרבות והכל בזכותם של מתנדבים!!! מבלי שנשים לב מתייצבים פה אצלנו צוותי חגים, מי יציב יותר ומי יציב פחות, ומה שהיה בתוכנית, וגם אם לא הוכרז רשמית, מתחיל לקרות, למרות יש עוד מה לעשות.... **צוות סוכות**, שהכין את החג בשנתיים האחרונות, כבר התחיל לפעול להכנת החג השנה. זהו, הם יודעים שזה שלהם ובאחריותם וזה נפלא. יש יתרון גדול בכך שצוות חג ממשיך כמה שנים וניתן לראות זאת בתוצאות. אז תמשיכו, אנשי צוות סוכות, בדרך זו. והצוותים האחרים –התכוננו לחגים שבדרך! המהלך הזה, של ביסוס צוותי החגים הקיימים ובניית צוותים לחגים האחרים אמור להיות המטרה הראשונה של ועדת תרבות, שאירועי הקיץ דחו את הקמתה, אבל כבר יש ניצנים ואנחנו מאמינים שבזמן הקרוב הועדה תקום. למרות זאת, עם או בלי ועדה מתוכננת עוד פעילות לסיום הקיץ. ליד הגוף הפורמלי, ועדת תרבות, קיימים פה אצלנו עוד כמה צוותים שיוזמים פעילויות תרבות: צוות **אצלנו בחצר** ממשיך זו השנה הרביעית בשקט, בצנעה ובהתנדבות אבל דואג לזמן אחת לחודש פעילות תרבותית. התוכנית השנה כללה: סרטים : הקרנת סרטים נבחרים והקרנת סרטים ושיחה בהשתתפות הבמאי או המפיק ("חמש מצלמות שבורות", "ביאליק" ולנובמבר, סרטו של דני מנקין, "האם זה אתה?". ) אירועי חג: קבלת חג בראש השנה ובפסח בשילוב מופע תרבותי. ? בראש השנה ובפסח "עברית על הדרך" עם רוביק רוזנטל.) לפורים הזמנו סדנת צחוק ולקראת יום השואה יצאנו לסיור ב"יד ושם".. לציון **חג הקיבוץ** הזמנו את אילון סלס שהרצה, סיפר והראה "חיוך ונוסטלגיה קיבוצית". כשמירה על מסורת רבת שנים , ערכנו טיול והפעם לאזור עמק יזרעאל. הפעילויות התקיימות במועדון מתוקצבות מסעיף תרבות ואילו לסיורים ולטיולים מתלווה השתתפות עצמית. השנה אמנם עוד לא הסתיימה אבל התוכנית לתקופה הקרובה (ראש השנה ויום כיפור) כבר פורסמה וכל מי שיש לו עניין – מוזמן!

יוזמה נוספת המתקיימת כבר כמה שנים הוא **חוג קולנוע** בהנחייתו של גרשון רייטר, חבר הקיבוץ. החוג מתכנס אחת לשבועיים לצפיה ושיחה וגם כאן, הדלת פתוחה.

זה היש והאין שלנו. יש יוזמות ויש התנדבות שמביאות תרבות למקום אבל זה לא מספיק. אין ספק שחשוב שנמצא את הזמן ואת הדרך להקים ועדת תרבות ובעזרתה ובעזרת כולנו, להוסיף עוד צבע, צליל וקצב לחיינו כאן.

בברכת שנה טובה